b"\n_START_ARTICLE_\nAndrija Pavlovi\xc4\x87\n_START_SECTION_\nRad\n_START_PARAGRAPH_\nPavlovi\xc4\x87 er f\xc3\xb8dt i Beograd, og begyndte at spille i klubben Policajac. Senere skiftede han til FK Rad, hvor han blev tr\xc3\xa6net af Marko Nikoli\xc4\x87. Han debuterede i s\xc3\xa6sonen 2010-11 i den Serbiske SuperLiga. Senere blev han udl\xc3\xa5nt til FK Pali\xc4\x87 og FK BASK hvor han opn\xc3\xa5ede erfaring som seniorspiller, f\xc3\xb8rend han blev optaget i f\xc3\xb8rsteholdstruppen. Efter 10 \xc3\xa5r hos FK Rad skiftede han i vinterpausen i 13-14 s\xc3\xa6sonen til \xc4\x8cukari\xc4\x8dki.\n_START_SECTION_\n\xc4\x8cukari\xc4\x8dki\n_START_PARAGRAPH_\nPavlovi\xc4\x87 kom til \xc4\x8cukari\xc4\x8dki i begyndelsen af 2014. Efter en kn\xc3\xa6operation, og efterf\xc3\xb8lgende genoptr\xc3\xa6ning opn\xc3\xa5ede Pavlovi\xc4\x87 fire kampe i 2013-14 s\xc3\xa6sonen. I 14-15 s\xc3\xa6sonen spillede han 21 ligakampe og fire pokalkampe. Efter Nikola Stojiljkovi\xc4\x87 forlod klubben, blev Pavlovi\xc4\x87 f\xc3\xb8rstevalg som angriber i 2015-16 s\xc3\xa6sonen, og fik en ny kontrakt til udl\xc3\xb8b i sommeren 2019. Pavlovi\xc4\x87 blev nomineret til m\xc3\xa5nedens spiller, da han i april 2016 scorede 10 m\xc3\xa5l i fem kampe.\n_START_SECTION_\nF.C. K\xc3\xb8benhavn\n_START_PARAGRAPH_\nDen 9. juni 2016 skrev Pavlovi\xc4\x87 en fem-\xc3\xa5rig kontrakt med F.C. K\xc3\xb8benhavn. Pavlovi\xc4\x87 indtr\xc3\xa5dte i FCK's startopstilling fra begyndelsen, og fik sin debut for holdet i \xc3\xa5bningskampen mod Lyngby BK den 16. juli 2016. Pavoli\xc4\x87 spillede som fast mand i FCK's angreb i efter\xc3\xa5ret 2016 og bidrog bl.a. med en scoring i kvalifikationskampen til Champions League 2016-17 mod Apoel FC. _NEWLINE_P\xc3\xa5 trods af megen spilletid i efter\xc3\xa5ret 2016 fik Pavlovi\xc4\x87 dog ikke omsat de mange minutter p\xc3\xa5 banen til m\xc3\xa5l, en tendens der fortsatte i for\xc3\xa5ret 2017, hvor han dog scorede hattrick p\xc3\xa5 13 minutter i en kamp mod Lyngby BK. Han blev med FCK dansk mester og pokalvinder i 2016-17. _NEWLINE_I 2017-18 s\xc3\xa6sonen leverede Pavlovic et nyt hattrick, denne gang mod M\xc5\xa0K \xc5\xbdilina kvalifikationskampen til Champions League, men i for\xc3\xa5rss\xc3\xa6sonen fik Pavlovic begr\xc3\xa6nset spilletid og kom bagerst i angrebshierakiet, og i april 2018 blev han solgt til Rapid Wien._NEWLINE_Pavlovic opn\xc3\xa5ede i alt 83 kampe i alle turneringer for FCK, hvori han scorede 22 m\xc3\xa5l.\n_START_SECTION_\nLandsholdskarriere\n_START_PARAGRAPH_\nI 2013 blev Pavlovi\xc4\x87 udtaget til det serbiske U/21 landshold for at spille nogle venskabskampe. Han havde forinden spillet for U/20 landsholdet. I 2015 udtog tr\xc3\xa6neren  Milan Rastavac ham til U/23-holdet til en venskabskamp mod Qatar. Efter sin succes i s\xc3\xa6sonen 2015\xe2\x80\x9316 i den serbiske superliga med FK \xc4\x8cukari\xc4\x8dki blev han udtaget til venskabskampe for A-landsholdet i 2016. Han debuterede for A-landsholdet i maj 2016 i en sejr over Cypern."